BROJ: 711-I-2013-P-162-18/19-04-18

Zagreb, 12. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marcela Medaka, zamjenika gradonačelnika Grada Daruvara,** pokrenutim Odlukom Povjerenstva BROJ: 711-I-1428-P-162-18/19-02-18 od 31. svibnja 2019.,na 62. sjednici, održanoj 12. rujna 2019.., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Daruvara te obavljanjem funkcije direktora u trgovačkom društvu SUNČANE TOPLICE d.o.o. počevši od 1. siječnja 2018. do dana donošenja ove Odluke, dužnosnik Marcel Medak počinio je povredu članka 14. stavka 1. ZSSI-a.**
2. **Istovremenim obnašanjem dužnosti zamjenika gradonačelnika Grada Daruvara te obavljanjem funkcije člana Nadzornog odbora trgovačkog društva BRIJUNI RIVIJERA d.o.o. počevši od 10. srpnja 2018. do dana donošenja ove Odluke, dužnosnik Marcel Medak počinio je povredu članka 14. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Marcelu Medaku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 4.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom iznosu od 1.000,00 kn.**
4. **Upućuje se dužnosnik Marcel Medak da u roku od 60 dana od dana primitka ove Odluke razriješi situaciju povreda odredbi ZSSI-a opisanih u točki I. i II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 51. sjednici, održanoj 31. svibnja 2019.g. pokrenulo postupak za odlučivanje o sukobu interesa protiv dužnosnika Marcela Medaka, zbog mogućih povreda članka 14. stavka 1. ZSSI-a, i to moguće povrede koja proizlazi iz obnašanja dužnosti zamjenika gradonačelnika Grada Daruvara te istovremenog obavljanja funkcije direktora u trgovačkom društvu SUNČANE TOPLICE d.o.o. počevši od 1. siječnja 2018. nadalje odnosno istovremenog obavljanja funkcije člana Nadzornog odbora trgovačkog društva BRIJUNI RIVIJERA d.o.o. počevši od 10. srpnja 2018. nadalje.

Dužnosnik se na Odluku o pokretanju postupka očitovao dopisom koji je zaprimljen u Povjerenstvu dana 28. kolovoza 2018.

U svojem očitovanju dužnosnik u bitnom ne osporava utvrđene činjenice, ali osporava primjenu odredbe članka 14. stavka 1. ZSSI-a.

U odnosu na točku I. Odluke o pokretanju postupka, dužnosnik ističe da, kao što je naveo i u podnesenom izvješću o imovinskom stanju, dužnost zamjenika gradonačelnika Grada Daruvara obnaša volonterski te da, stoga, nema ograničenja za obavljanje drugog zanimanja, sukladno članku 13. stavku 2. ZSSI-a, a da navedena funkcija direktora u društvu SUNČANE TOPLICE d.o.o. predstavlja njegovo jedino stalno i redovito zanimanje na temelju ugovora o radu, odnosno posao od kojeg ostvaruje primanja potrebna za vlastito uzdržavanje. Dužnosnik ističe da u istom trgovačkom društvu nema poslovnih udjela u udjela u vlasništvu.

Nadalje, ukazuje da društvo SUNČANE TOPLICE d.o.o. svoje sjedište ima u Bizovcu, sa područjem djelatnosti u Osječko-baranjskoj županiji, dok dužnosnik obnaša dužnost zamjenika gradonačelnika u Bjelovarsko-bilogorskoj županiji te ističe da društvo SUNČANE TOPLICE d.o.o. nikada nije sklapalo ikakve pravne odnose sa pravnim osobama van Osječko-baranjske županije te naglašava da nije ulazilo ni u ikakve odnose sa Gradom Daruvarom. Dužnosnik smatra da u konkretnom slučaju nema privatnog interesa dužnosnika kojim bi bio ugrožen javni interes, niti zanimanje dužnosnika na ikoji način dovodi u pitanje njegovu nepristranost u obavljanju njegove javne dužnosti. Stoga dužnosnik zaključuje da obavljanjem funkcije direktora društva SUNČANE TOPLICE d.o.o. kao redovnog zanimanja temeljem ugovora o radu ne čini povredu čl. 14. st.l. ZSSI-a, jer isto obavlja temeljem Ugovora o radu.

U odnosu na točku II. Odluke o pokretanju postupka, dužnosnik ukazuje da su osnivači društva BRIJUNI RIVIJERA d.o.o. Republika Hrvatska i Istarska županija, sa time da je RH većinski vlasnik te ističe da je, sukladno članku 15. ZSSI-a, osobno imenovan članom Nadzornog odbora toga društva na temelju prijedloga Vlade Republike Hrvatske. Navodi da, stoga, obavljanje funkcije člana Nadzornog odbora u konkretnom slučaju nema nikakvu privatnu sferu, već da navedenu funkciju obavlja kao predstavnik Republike Hrvatske, radi zaštite interesa države u navedenom trgovačkom društvu. Ujedno, ističe da ovo trgovačko društvo ima sjedište u Puli i da posluje isključivo na području Istarske županije te da stoga niti Grad Drauvar, kao niti društvo SUNČANE TOPLICE d.o.o. nisu nikada ulazilo u ikakve poslovne odnose sa društvom BRIJUNI RIVIJERA d.o.o. te ni u tom smislu nije bila dovedena u pitanje nepristranost dužnosnika u obavljanju svoje javne dužnosti.

Dužnosnik napominje da volonterska naknada od 2.000,00 kuna mjesečno, koju prima za obnašanje dužnosti, predstavlja samo paušalnu naknadu za pokriće putnih troškova na prisustvovanje sjednicama, kao i da naknada za članstvo u Nadzornom odboru društva BRIJUNI RIVIJERA d.o.o. od 700,00 kuna mjesečno također služi za pokriće osobnih troškova vezanih za sudjelovanje na sjednicama Nadzornog odbora (prehrane, smještaja i sl.).

Dužnosnik ističe svoj stav da odredbe članka 14. stavka 1. ZSSI-a treba tumačiti i sagledati upravo kroz institut sukoba interesa i vrijednosti koje se njime pokušavaju zaštititi odnosno u skladu sa svrhom toga Zakona definiranom u članku 1. stavku 2. ZSSI-a, odnosno da se treba u svakom pojedinom slučaju moguće povrede konkretne zabrane propisane ZSSI-em tumačiti konkretnu situaciju uzevši u obzir propisani institut sukoba interesa iz članka 2. ZSSI-a i načela djelovanja iz članka 5. ZSSI-a.

U očitovanju dužnosnik Marcel Medak zaključuje da povodom okolnosti istovremenog obnašanja dužnosti zamjenika gradonačelnika Grada Daruvara i funkcija direktora odnosno člana Nadzornog odbora u predmetnim trgovačkim društvima, dužnosnik Marcel Medak nije ni na koji način stavio svoj privatni interes iznad javnog niti je ugrozio pravni poredak niti vrijednosti koje se štite. Dužnosnik predlaže obustaviti postupak.

Dužnosnik Marcel Medak osobno je pristupio 62. sjednici Povjerenstva, održanoj 12. rujna 2019.g. te je tom prilikom u bitnom naveo da ostaje kod očitovanja te da mu nije bila namjera dolaženja u poziciju sukoba interesa. Naveo je da je želio raditi u privatnom sektoru i da nije htio biti na teret gradskog proračuna, a da naknade koje je primao služe isključivo za pokriće troškova jer radi 130 km od mjesta stanovanja. Zatim, naveo je da je imenovan u Nadzorni odbor trgovačkog društva Brijuni rivijera isključivo zbog stručnosti kako bi se s trgovačkim društvom u većinskom vlasništvu države kvalitetno upravljalo. Ističe da da Grad Daruvar nema nikakve poslovne veze sa navedenim trgovačkim društvima te zaključuje da će prihvatiti odnosno uputu koju bude dobio.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Pri tom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora kao niti člana nadzornog odbora.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je radi radi utvrđivanja relevantnih činjenica u ovom postupku, izvršilo uvid u podnesena izvješća o imovinskom stanju dužnosnika Marcela Medaka, u podatke sudskog registra za predmetna trgovačka društva te u drugu dokumentaciju vezanu za dužnosnikovo imanovanje na predmetne funkcije, ako i u podatke i dokumentaciju koju je dužnosnik naveo u svojem očitovanju na odluku o pokretanju predmetnog postupka sukoba interesa.

U postupku administrativne provjere podnesenog Izvješća o imovinskom stanju dužnosnika Marcela Medaka, provedene sukladno članku 23. ZSSI-a, Povjerenstvo je iz podataka navedenih u Izvješću steklo saznanja koja upućuju na moguće povrede ZSSI-a.

Dužnosnik je Povjerenstvu dana 23. travnja 2018. podnio Izvješće o imovinskom stanju dužnosnika, povodom bitne promjene u imovini. Dužnosnik je prijavio podatak da predmetnu dužnost obnaša volonterski uz naknadu od 2.000,00 kuna. U rubrici „drugi posao tijekom obnašanja mandata“ prijavio je podatak da obavlja posao direktora trgovačkog društva SUNČANE TOPLICE d.o.o., a u rubrici „plaća koju dužnosnik ostvaruje kod drugog poslodavca“ naveo je podatak da od nesamostalnog rada u trgovačkom društvu SUNČANE TOPLICE d.o.o. prima plaću u neto iznosu od 16.218,03 kuna neto mjesečno.

Nadalje, u istom Izvješću o imovinskom stanju dužnosnik je prijavio podatak da je član Nadzornog odbora trgovačkog društva BRIJUNI RIVIJERA d.o.o. kao i podatak da po toj osnovi ostvaruje naknadu u mjesečnom neto iznosu od 700,00 kuna. Potrebno je napomenuti da ova funkcija ne predstavlja drugu javnu dužnost za koju se podnosi izvješće o imovinskom stanju.

Dužnosnik je Povjerenstvu 17. listopada 2018.g. podnio Izvješće o imovinskom stanju povodom bitne promjene u imovini, a u kojem Izvješću su navedeni podaci vezani uz obavljanje funkcije direktora u trgovačkom društvu SUNČANE TOPLICE d.o.o. te funkcije člana Nadzornog odbora trgovačkog društva BRIJUNI RIVIJERA d.o.o. ostali nepromijenjeni.

Uvidom u izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta 030147755 upisano trgovačko društvo SUNČANE TOPLICE d.o.o., OIB:26764685029, sa sjedištem u Bizovcu. Kao jedina osoba ovlaštena za zastupanje upisan je Marcel Medak, s naznačenim osobnim podacima istima kao u podnesenom Izvješću o imovinskom stanju dužnosnika, iz čega proizlazi da se radi o jednoj te istoj osobi. Naznačeno je da je Marcel Medak imenovan na ovu funkciju Odlukom od 20. prosinca 2017., a da funkcija počinje 1. siječnja 2018. Navedeni podaci istovjetni su na dan donošenja ove Odluke.

Uvidom u dostavljeni Menadžerski ugovor o radu direktora SUNČANE TOPLICE d.o.o., koji je sklopljen između predsjednika Skupštine toga društva i Marcela Medaka 1. siječnja 2018.g., potvrđen je navod da je istim dužnosnik toga dana zasnovao radni odnos u istom društvu na neodređeno vrijeme na funkciji direktora.

Uvidom u izvadak iz sudskog registra Trgovačkog suda u Pazinu Povjerenstvo je utvrdilo da je pod matičnim brojem subjekta 040199107 upisano trgovačko društvo BRIJUNI RIVIJERA d.o.o., OIB: 27215039100, sa sjedištem u Puli. Kao jedina dva osnivača i člana toga trgovačkog društva upisana je Republika Hrvatska i Istarska županija. Uvidom u povijesni izvadak za ovo trgovačko društvo utvrđeno je da je Marcel Medak, s osobnim podacima istovjetnima podacima navedenim u izvješću o imovinskom stanju dužnosnika, obavljao funkciju člana Nadzornog odbora aktualnom sazivu i u sazivu koji mu je prethodio. Navedeni podaci istovjetni su na dan donošenja ove Odluke.

Uvidom Odluku Skupštine trgovačkog društva BRIJUNI RIVIJERA d.o.o. od 10. srpnja 2018. utvrđeno je da je Marcel Medak bio imenovan istom odlukom jednim od članova Nadzornog odbora toga društva na najviše šest mjeseci, računajući od dana donošenja iste Odluke.

Uvidom u Odluku Skupštine trgovačkog društva BRIJUNI RIVIJERA d.o.o. od 17. siječnja 2019., utvrđeno je da je Marcel Medak ponovo imenovan istom odlukom jednim od članova Nadzornog odbora toga društva na mandat od 4 godine, počevši od 10. siječnja 2019. (dakle dan isteka prethodnog mandata). Iz navedenog proizlazi da Marcel Medak funkciju člana Nadzornog odbora društva BRIJUNI RIVIJERA d.o.o. obavlja neprekidno počevši od 10. srpnja 2018.g.

Uvidom u dostavljeni Zaključak Skupštine društva BRIJUNI RIVIJERA d.o.o. broj 09/12 od 22. listopada 2012., utvrđeno je da je istim određeno da predsjednik Nadzornog odbora ima pravo na naknadu za rad u istom Nadzornom odboru u visini od 1.000,00 kuna mjesečno, a da ostali članovi Nadzornog odbora imaju pravo na naknadu za rad u istom tijelu u mjesečnom iznosu od 700,00 kuna.

Uvidom u dostavljenu Odluku Skupštine društva BRIJUNI RIVIJERA d.o.o. o dopuni navedenog Zaključka broj 09/12, od 6. svibnja 2019. utvrđeno je da su istom dodane daljnje odredbe kojima se društvo obvezuje naknaditi stvarno nastale putne troškove članovima Nadzornog odbora.

U odnosu na navode i stavove o primjeni odredaba ZSSI-a na predmetne okolnosti, koje je dužnosnik iznio u očitovanju ističe se slijedeće.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva, kao i neovisno o tome radi li se o trgovačkom društvu u vlasništvu tijela javne vlasti, pa tako i Republike Hrvatske odnosno jedinica područne (regionalne) samouprave.

S tim u vezi, zabrane se primjenjuju striktno, neovisno i o tome čijom je odlukom dužnosnik imenovan na neku od zabranjenih funkcija iz članka 14. stavka 1. ZSSI-a, s obzirom da je dužnosnik, u smislu članka 5. stavka 2. ZSSI-a, osobno odgovoran za svoje postupanje sukladno odredbama ZSSI-a. Okolnost da je dužnosnik imenovan na zabranjenu funkciju odlukom tijela javne vlasti može se razmotriti prilikom ocjene težine počinjenje povrede.

Ujedno, ove striktne zabrane, propisane citiranim člankom 14. stavkom 1. ZSSI-a primjenjuju se na dužnosnike neovisno o tome obnašaju li dužnost profesionalno (uz primanje plaće) ili volonterski i primaju li pritom volontersku naknadu ili ne.

Nadalje, ukazuje se da su zabrane propisane člankom 14. stavkom 1. ZSSI-a formalne i objektivne naravi te utvrđenje postojanja sukoba interesa u konkretnom slučaju nije pretpostavka utvrđenja predmetnih povreda ZSSI-a.

Povjerenstvo u ovom postupku nije utvrdilo da se dužnosnik povodom utvrđenih činjenica nalazi u sukobu interesa u smislu članka 2. ZSSI-a. Da jest, to bi predstavljalo posebnu povredu ZSSI-a od strane dužnosnika.

Konačno, navedene okolnosti da trgovačka društva SUNČANE TOPLICE d.o.o. i BRIJUNI RIVIJERA d.o.o. nisu do sada stupila u poslovni odnos s Gradom Daruvarom nisu relevantne za primjenu zabrane istovremenog obavljanja upravljačkih i nadzornih funkcija u trgovačkim društvima iz članka 14. stavka 1. ZSSI-a. Ove bi se okolnosti razmatrale kao eventualne situacije sukoba interesa iz članka 2. ZSSI-a ili zabranjenog djelovanja iz članka 7. ZSSI-a, ukoliko bi dužnosnik svojom odlukom omogućio stjecanje koristi ovih trgovačkih društava od Grada Daruvara. Dakle radilo bi se o mogućim zasebnim povredama.

 Navedeni striktan, bezizniman i formalni karakter primjene zabrana propisanih člankom 14. stavkom 1. ZSSI-a potvrđene je u praksi upravnih sudova i Visokog upravnog suda Republike Hrvatske u predmetima tužbi protiv odluka Povjerenstva kojima su utvrđene istovjetne povrede ZSSI-a. Ove presude objavljene su na službenoj mrežnoj stranici Povjerenstva.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Marcel Medak počinio povredu članka 14. stavka 1. ZSSI-a istovremenim obnašanjem dužnosti zamjenika gradonačelnika Grada Daruvara te obavljanjem funkcije direktora u trgovačkom društvu SUNČANE TOPLICE d.o.o. počevši od 1. siječnja 2018. do dana donošenja ove Odluke.

Stoga je Povjerenstvo donijelo odluku kao u točki I. izreke ovog akta.

Ujedno, iz prikupljenih podataka i dokumentacije Povjerenstvo je utvrdilo da je dužnosnik Marcel Medak počinio povredu članka 14. stavka 1. ZSSI-a istovremenim obnašanjem dužnosti zamjenika gradonačelnika Grada Daruvara te obavljanjem funkcije člana Nadzornog odbora trgovačkog društva BRIJUNI RIVIJERA d.o.o. počevši od 10. srpnja 2018. do dana donošenja ove Odluke.

Stoga je Povjerenstvo donijelo odluku kao u točki II. izreke ovog akta.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio više povreda ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Marcel Medak.

Kao okolnost koja ublažava težinu povrede odredbi ZSSI-a te upućuje na potrebu izricanja niže sankcije, Povjerenstvo je uzelo u obzir činjenicu da dužnosnik prvi puta obnaša javnu dužnost na temelju koje je obveznik odredaba ZSSI-a te okolnost da funkciju direktora društva SUNČANE TOPLICE d.o.o. obavlja kao zanimanje odnosno radi stjecanja dohotka. Ujedno kao okolnost koja ublažava težinu povrede članstva u Nadzornom odboru društva BRIJUNI RIVIJERA d.o.o. Povjerenstvo cijeni okolnost da je na istu funkciju imenovan na temelju prijedloga Vlade republike Hrvatske, danog u trenutku kada je već obavljao dužnost, a koja okolnost ga je mogla dovesti u dvojbu oko dopuštenosti obavljanje ove funkcije. Međutim, ova okolnost ne otklanja protupravnost dužnosnikova postupanja, već upućuje da je dužnosnik eventualno trebao zatražiti mišljenje Povjerenstva oko ove okolnosti.

No, kao okolnost koja upućuje na potrebu izricanja sankcije više od minimalne, Povjerenstvo je cijenilo činjenicu da dužnosnik čini predmetne povrede u razdoblju duljem od godine dana te da povredu istih nije otklonio niti nakon pokretanja ovog postupka, kao i okolnost da za obavljanje funkcije člana Nadzornog odbora društva BRIJUNI RIVIJERA d.o.o. prima i novčanu naknadu, ali se uzima u obzir i da ista naknada nije značajna.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće (volonterske naknade) u ukupnom iznosu od 4.000,00 kn, koja će se izvršit u 4 jednaka uzastopna mjesečna obroka, svaki u pojedinačnom iznosu od 1.000,00 kn. Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje, istovremeno uz obnašanje dužnosti, obavlja funkciju direktora društva SUNČANE TOPLICE d.o.o. odnosno člana Nadzornog odbora društva BRIJUNI RIVIJERA d.o.o., Povjerenstvo je u točki IV. izreke uputilo  dužnosnika da u roku od 60 dana od dana primitka ove odluke razriješi situaciju kojom čini utvrđene povrede članka 14. stavka 1. ZSSI-a, uz ukazivanje na mogućnost pokretanja novog postupka.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marcel Medak, po punomoćnici Marini Burić, odvjetnici
2. Objava na internetskoj stranici Povjerenstva
3. Pismohrana